Hva angår Schmidt

Hva angår Schmidt (originaltittel About Schmidt) er en amerikansk dramakomedie fra 2002, regissert av Alexander Payne. Payne skrev også manuset med Jim Taylor, og filmen er løst basert på Louis Begleys roman About Schmidt. Filmen ble produsert av Michael Besman, Harry Gittes og Rachael Horovitz. Jack Nicholson spiller tittelrollen, mens Hope Davis, Dermot Mulroney og Kathy Bates medvirker i biroller.

Hva angår Schmidt hadde verdenspremière under Cannes filmfestival i 2002. Den hadde kinopremière i USA 13. desember 2002 og i Norge 14. februar 2003. Filmen ble en kassasuksess og tjente i overkant av 100 millioner dollar i billettinntekter. Nicholson ble nominert til Oscar for beste mannlige hovedrolle for rollen, og Bates ble nominert til Oscar for beste kvinnelige birolle. Nicholson vant imidlertid en Golden Globe, og Payne og Taylor vant en Golden Globe for beste manus. Filmen i seg selv ble også nominert til beste dramafilm, men den gikk til The Hours.

Handling 
Filmen handler om Warren Schmidt (Jack Nicholson), som akkurat har gått av med pensjon etter lang og tro tjeneste i forsikringsbransjen. Datteren Jeannie (Hope Davis) skal gifte seg med Randall Hertzel (Dermot Mulroney), en fyr Warren neppe ville karakterisert som drømmemannen. Etter 42 års ekteskap blir han i tillegg enkemann når kona (June Squibb) dør. Han legger ut på en reise for å finne seg selv og takker ja til å bidra med bryllupsforberedelsene. Når han møter den forlovede og hans foreldre (Kathy Bates og Howard Hesseman) blir han fast bestemt på å avverge bryllupet.

Medvirkende 
 Jack Nicholson som Warren R. Schmidt
 Kathy Bates som Roberta Hertzel
 Hope Davis som Jeannie Schmidt
 Dermot Mulroney som Randall Hertzel
 June Squibb som Helen Schmidt
 Howard Hesseman som Larry Hertzel
 Harry Groener som John Rusk
 Connie Ray som Vicki Rusk
 Len Cariou som Ray Nichols
 Phil Reeves som minister i Denver

Referanser

Eksterne lenker 
 

Filmer fra 2002
Dramakomedier fra USA
Engelskspråklige filmer
Filmer basert på bøker
Road movies fra USA